Chiar dacă nu se consideră unul dintre apărătorii lui Becali, Cristian Tudor Popescu pune problema normalităţii condamnării sale la închisoare cu executare, în comparaţie cu un alt caz celebru, cel al realizatorului TV, Şerban Huidu, care a fost condamnat cu suspendare, după un accident de circulaţie pe care l-a provocat şi în urma căruia au murit trei oameni.

„Nu mă număr printre cei care îl căinează pe Becali ceas de ceas şi se roagă să fie eliberat pentru că e ‘bun creştin’. Mi se pare dezgustător ‘buletinul de ştiri’ al fiecărei zile în care mi se spune la televizor ce-a mai mâncat Becali la micul dejun şi cine i-a mai venit în vizită. Dar obiectivitatea jurnalistică mă obligă să pun două întrebări. Unu. Ar fi normal ca echipa Steaua, campioana României de acum, să fie exclusă din Europa şi să ajungă în liga a II-a pentru nişte fapte comise nu de vreun jucător, care nu au ajutat echipa Steaua, practic, în nici un fel şi care s-au petrecut cu ani în urmă? Doi. Este normal, este drept, este în spiritul legii ca Huidu Şerban, care a omorât trei oameni din culpă, să fie condamnat cu suspendare şi să se afle în libertate, în vreme ce George Becali, autor de potlogării cu terenuri şi valize cu bani, dar care n-a omorât pe nimeni, să primească puşcărie cu executare?”, se arată în editorialul publicat de Cristian Tudor Popescu, pe site-ul gandul.info.

Gigi Becali a fost găsit vinovat pentru dare de mită în Dosarul Valiza şi a fost condamnat la trei ani de închisoare cu executare dar pedepsele nu se cumulează. Astfel, el va rămâne trei ani după gratii. Mai mult, au fost confiscaţi şi cei 1,7 milioane de euro. În acelaşi dosar, Teia Sponte a fost condamnat la doi ani de închisoare cu suspendare, iar Victor Piţurcă la un an de închisoare cu suspendare.

În decembrie 2008, Gigi Becali a fost trimis în judecată în dosarul „Valiza” de către procurorii Direcţiei Naţionale Anticorupţie, fiind acuzat de dare de mită şi fals în înscrisuri sub semnătură privată.

Victor Piţurcă a fost trimis în judecată pentru favorizarea infractorului, fostul vicepreşedinte al Consiliului de Administraţie al clubului Steaua, Teia Sponte, pentru complicitate la dare de mită, iar Alina Ciul, unul dintre avocaţii lui Becali, şi Radu Marino au fost acuzaţi de favorizarea infractorului şi fals în înscrisuri sub semnătură privată.

Potrivit rechizitoriului întocmit de procurorii Direcţiei Naţionale Anticorupţie, în 11 mai 2006, finanţatorul FC Steaua ar fi promis fiecărui jucător al clubului „Gloria 1922 Bistriţa” sume de bani cuprinse între 5.000 şi 10.000 de euro pentru ca aceştia să îşi îndeplinească atribuţiile de serviciu prevăzute în contractele de muncă, Regulamentul intern al clubului şi în Regulamentul Federaţiei Române de Fotbal. Concret, fotbaliştilor de la Bistriţa li se cerea să-şi apere corect şansele şi să obţină un rezultat favorabil în meciul cu Rapid Bucureşti din 12 mai 2006.

Doi ani mai târziu, în perioada 4-7 mai 2008, Becali a oferit suma de 1.700.000 de euro jucătorilor de la „Universitatea Cluj” aflaţi pe foaia de joc pentru meciul din etapa a 34-a Campionatului Naţional de Fotbal – Liga I – aproximativ 100.000 de euro pentru fiecare -, aceştia urmând, la fel ca în cazul precedent, să îşi îndeplinească îndatoririle de serviciu, să-şi apere corect şansele şi să câştige meciul cu „CFR 1907 Cluj”, contracandidata echipei FC „Steaua Bucureşti” la câştigarea titlului de campioană, preciza DNA.

În 23 mai 2008, într-o conferinţă de presă, Gigi Becali declara că are un act de vânzare-cumpărare pe un teren din Cluj, datat cu 20 de zile înaintea meciului U Cluj – CFR Cluj, iar printre martori a semnat şi selecţionerul „tricolorilor”, Victor Piţurcă.

„Am aici un contract de vânzare-cumpărare care este semnat la 15 aprilie, deci cu aproximativ 20 de zile înainte de 7 mai (2008, n.r.), un contract oficial, demonstrez clar că acei bani erau pentru achiziţionarea unui teren. Sunt şi actele terenului aici. Am un antecontract, sub semnătură privată, tot pe 15 aprilie, semnat de domnul Volcinschi şi de domnul Victor Piţurcă, selecţionerul echipei naţionale. Cred că prezintă garanţie… Tot pe 15 aprilie. Victor Piţurcă semnează ca martor la vânzarea terenului. Şi domnul Volcinshi, din Cluj, care este martor, şi dacă nu era domnul Volcinshi, nu mai era Morar (Daniel Morar – şeful Direcţiei Naţionale Anticorupţie în acea perioadă) acum, nici nu ştia nimeni de el”, susţinea atunci Gigi Becali.

PARTENERI - GSP.RO Selfieurile ucigașe! 10 poze făcute fix înainte ca protagoniștii să moară

PARTENERI - PLAYTECH 'România va fi cucerită de Rusia' - Previziunea îngrijorătoare care urmează să vină peste câteva luni

HOROSCOP Horoscop 18 septembrie 2020. Berbecii au parte de o zi agreabilă, cu numeroase momente de evoluție

Telekomsport Ies la iveală detalii terifiante! Celebra balerină, dezmembrată şi dizolvată în acid sulfuric. Poliţia are un suspect